A Magyar Nemzeti Múzeum az esztergomi királyi vár kiállításainak fejlesztésére 500 millió forint uniós támogatást nyert el. A legnagyobb turisztikai újdonság, hogy immár látogathatóvá válik a turisták elől eddig elzárt területek közül a Beatrix terem, a királyi Kápolna és a Studiolo, benne Magyarország egyetlen viszonylag épen megmaradt, jelentős reneszánsz falképe, az Erények, amely az új kutatások alapján vélhetően Sandro Botticelli - egyetlen Itálián kívül készült - falképe. Másfél évtized megfeszített munkája után mára a Studiolo rekonstrukciója is olyan fázisába érkezett, hogy a képciklus újra bemutatható a közönségnek. Itt a fejlesztés tovább folytatódik majd, mert a kormány újabb segítsége immár lehetővé teszi a Studiolo komplex építészeti terének – vagyis a boltozatának is – teljes helyreállítását.
A beruházás során elkészült az új állandó kiállítás is a Vár és a Várhegy történetéről, immár a – szintén a Nemzeti Múzeumhoz tartozó – Balassa Bálint Múzeum gyűjteményét is felhasználva. A kiállítóterekbe korszerű fény- és hangtechnikát telepítettek, valamint kidolgoztak egy okostelefonra tölthető alkalmazást, amely a látogatókat már a városba érkezve a Várba irányítja, majd különféle sétaútvonalakat kínál, GPS navigációk segítségével.
A múzeumban ez a fejlesztés hosszú idő óta az első, amely nem időleges állagmegóvási vagy restaurátori jellegű beavatkozás, hanem az egyedülálló épületegyüttes több pontján is megnyugtató, véglegesnek tekinthető megoldást nyújt, továbbá turisztikai szempontból is új látványosságot hoz létre. Az interaktív elemekben gazdag, az új muzeológia szemléletét tükröző tárlat átélhetővé teszi a középkort, élményszerűen megidézve a palota mindennapi életét és hangulatát. Emellett a projekt 3 új munkahelyet és szerteágazó együttműködéseket is teremt a régióban.